Rane Raitsikka

Rane Raitsikka (oikealta nimeltään Harri Antero Jäntti, s. 4. lokakuuta 1965 Helsinki) on suomalainen kitaristi ja basisti. Hän on soittanut muun muassa Lamassa ja Smackissa. Vuonna 1989 hän muutti Los Angelesiin Yhdysvaltoihin ja asui siellä vuoteen 2010. Sen jälkeen hän muutti takaisin Suomeen ja alkoi soittaa kitaraa Tumppi Varonen & Problems? -yhtyeessä. 

Ura
Lama ja Unicef
Rane Raitsikka sai lempinimensä Lama-yhtyeen laulajalta Epeltä, kun hän oli pannut Lepakon rakennustyömaalta löytämiään pieniä pommeja raitiovaunukiskojen väliin. 

Raitsikka asui Helsingin Tapulikaupungissa ja vietti usein aikaansa Puistolassa, jossa Widowsilla ja Lamalla oli yhteinen harjoitustila.Saastamoinen 2007 s. 150 Widowsissa soittaneet Kakon veljekset Tapio (T.B. Widow) ja Jouni (Johnny Widow) opettivat hänet soittamaan, ja Raitsikan mukaan he olivat hänelle kuin isoveljiä.Saastamoinen 2007 s. 395 Hän arvelee kuitenkin, että olisi voinut alkaa soittaa muutakin kuin punk rockia, sillä hän oli jo lapsena ihaillut Albert Järvistä.Bruun ym. 2002 s. 283 

Raitsikka aloitti muusikonuransa helsinkiläisissä punk-yhtyeissä Lama ja Unicef. Tosin hän oli jo ennen Lamaa soittanut Neurovisio-nimisessä yhtyeessä, jossa soitti myös myöhemmin Mustan Paraatin kitaristina tunnettu Saku.Saastamoinen 2007 s. 346 Raitsikka tuli Lamaan vuonna 1982 sen jälkeen, kun yhtye oli tehnyt ensimmäisen albuminsa Laman. Edellinen basisti Eno vietti paljon aikaa ulkomailla eivätkä Laman muut jäsenet olleet enää tyytyväisiä hänen soittotaitoonsa, joten he pyysivät Raitsikan hänen tilalleen. Raitsikka soitti Lamassa yhtyeen toiminnan loppumiseen asti.Saastamoinen 2007 s. 211–212 Unicef perustettiin sen jälkeen, kun Eno oli tullut takaisin Suomeen Portugalista. Keikoilla Raitsikka soitti kitaraa ja bassossa oli T. B. Widow. Raitsikka on muistellut Unicefia sanoilla "sekavaa touhuu".Saastamoinen 2007 s. 394 

Rane Raitsikka soittaa bassoa Laman singlellä ”Ajatuksen loppu” (1983) ja sekä bassoa että kitaraa Unicefin ainoaksi jääneellä singellä ”Käkimassaa” (1983).

Smack ja Balls
Vuonna 1984 Raitsikka liittyi kitaristiksi Smackiin. Hän soittaa Smackin albumeilla Rattlesnake Bite (1985), Live Desire (1986), Salvation (1987) ja Radical (1988). Hän soittaa myös bassoa Ballsin esikoislevyllä The Balls (1989), mutta jo yhtyeen toisella levyllä hänen tilalleen tuli Jimi Sero.Bruun ym. 2002 s. 400

Smack lähti ensimmäisen kerran Yhdysvaltoihin vuonna 1987 ja sai siellä kulttimainettakin, mutta yhtye tuli kuitenkin takaisin Suomeen. Raitsikan mukaan yhtye ”jämähti” Suomeen pariksi vuodeksi, eikä levy-yhtiö suostunut jakelemaan Smackin levyjä Yhdysvalloissa eikä edes maksamaan lentolippuja sinne.Bruun ym. 2002 s. 428 Vuonna 1989 Smack palasi Yhdysvaltoihin mutta hajosi pian sen jälkeen. Raitsikka jäi asumaan Los Angelesiin.

Los Angeles
Los Angelesissa Rane Raitsikka soitti yhdessä muun muassa Guns N’ Rosesin Steven Adlerin ja Izzy Stradlinin, Lenny Kravitzin kitaristin Craig Rossin ja Foo Fightersin kitaristin Chris Shiflettin kanssa. Hän toimi myös kitaransoiton opettajana ja antoi soittotunteja muun muassa Social Distortionin laulunkirjoittajalle Mike Nessille. 
Vuonna 1992 hän soitti Loaded -yhtyeessä, jonka kanssa hän kävi keikalla myös Suomessa. 

1990-luvun alussa Raitsikka toimitti NHL:n haastatteluita suomeksi salanimellä Leo Lahti, mutta työt loppuivat NHL:n työsulkuun 1994. Samalla hän menetti viisumin, jonka oli saanut työn perusteella. Hän asui Yhdysvalloissa vuosia ilman oleskelulupaa, mutta sai lopulta Yhdysvaltain kansalaisuuden avioiduttuaan yhdysvaltalaisen naisen kanssa. 

Vuonna 2004 Raitsikka liittyi Hangmen-yhtyeeseen ja soitti albumilla Loteria. Marraskuussa 2009 hän kävi Suomessa Hangmenin kiertueella.

Paluu Suomeen
Rane Raitsikka muutti takaisin Suomeen vuonna 2010 ja liittyi kitaristiksi Tumppi Varosen Problems-yhtyeeseen. Hän soittaa yhtyeen livealbumilla Suora lähetys, joka on äänitetty syksyllä 2010. Syksyllä 2010 Rane Raitsikka, Dave Lindholm ja Marjo Leinonen tekivät kiertueen nimellä Shoeshiners. Keväällä 2011 Raitsikka soitti myös bassoa Laman kiertueella ja sai Suen arvion mukaan vanhat ystävänsä ”elämään uutta kevättä”. Elokuussa 2011 hän soitti kitaraa suomalaisen hip hop -yhtye Notkean Rotan taustalla Kontufest-tapahtumassa Helsingin Kontulassa. Hän liittyi yhtyeeseen kitaristiksi ja hän on mukana yhtyeen neljännellä albumilla Notkea Rotta.

Raitsikka on myös mukana Notkea Rotta -yhtyeestä lohjenneessa Atomirotta-yhtyeessä.

Maine
Kun Radio City perustettiin vuonna 1985, jopa sen uutistoimittajien piti tietää, kuka on Rane Raitsikka.Bruun ym. 2002 s. 380 Keskisuomalaisen konserttiarviossa häntä nimitetään ”suomi-punkin ikoniksi”. Rumban arvion mukaan Rane Raitsikka on tuonut selvästi ”uutta eloa ja väriä” Problemsiin, ja Melrosen Tokelan mukaan hän on ”loistava Rolling Stones -tyyppinen kitaristi”.

 Yksityiselämä
Harri Jäntillä on 13 vuotta nuorempi sisar Mariam, joka tunnetaan laulajana nimellä Manna. Heidän isoisänsä oli arkkitehti Toivo Jäntti. 

Jäntti on kertonut muuttaneensa pois lapsuudenkodistaan viisitoistavuotiaana.Bruun ym. 2002 s. 281 Hän asui muun muassa harjoituskämpällä ja omakustannelehden entisessä toimistossa.Saastamoinen 2007 s. 212 Yhdysvalloissa asuessaan hän oli ajoittain asunnoton ja pahassa huumekierteessä. Useiden epäonnistuneiden katkaisuyritysten jälkeen hän pääsi huumeista eroon vuonna 2000. 

Jäntin entinen vaimo on yhdysvaltalainen Shannon Campbell. Hänen nykyinen puolisonsa on Jonna Nygren.

 Lähteet 

 Viitteet 

 Aiheesta muualla 


 Acetate Recordsin The Hangmen-sivu
 The Hangmen Myspacessa
 Smack-kotisivut

Luokka:Suomalaiset basistit
Luokka:Suomalaiset kitaristit
Luokka:Suomalaiset rockmuusikot
Luokka:Vuonna 1965 syntyneet
Luokka:Elävät henkilöt